Απογοήτευση. Εκνευρισμός. Κατάντια. Αυτό το συνονθύλευμα που είδαμε το βράδυ της Κυριακής στο ΟΑΚΑ, δεν είναι ΑΕΚ. Και όλα όσα ακούστηκαν μετά το τελευταίο σφύριγμα της λήξης, επίσης δεν είναι ΑΕΚ.

Η ευθύνη βαραίνει αποκλειστικά έναν άνθρωπο. Αυτόν που ηγείται. Ο Δημήτρης Μελισσανίδης πρέπει απόψε το βράδυ να πάρει μία απόφαση. Θα αφήσει την ΑΕΚ να κατρακυλήσει ακόμα πιο κάτω, ή θα κάνει κάτι πιο δραστικό; Θα δώσει δηλαδή εντολή στον Ίλια Ίβιτς να φέρει έναν κανονικό προπονητή για… αρχή!

Δεν πάει η ΑΕΚ παρακάτω

Ξεκαθαρίζω για να μην υπάρξουν παρεξηγήσεις. Ο Νίκος Κωστένογλου δε μου φταίει σε τίποτα ο άνθρωπος. Αυτά μπορεί, αυτά κάνει. Ήταν μία πολύ καλή επιλογή για υπηρεσιακός, για κάποια παιχνίδια μέχρι να βρεθεί ο κατάλληλος. Δεν μπορεί όμως να πάει την ΑΕΚ παρακάτω. Ούτε αυτός, ούτε οι συνεργάτες του. Δεν έχουν τις γνώσεις και την ικανότητα. Και το ζητούμενο δεν είναι αν η ΑΕΚ τερματίσει τρίτη στο πρωτάθλημα. Μακάρι οι κακές σεζόν της ΑΕΚ να είναι αυτές που θα τερματίζει… τρίτη.

Είναι να μην πετάξει λευκή πετσέτα. Διότι μέχρι το τέλος της σεζόν έχει άλλα έξι ντέρμπι με Ολυμπιακό και Παναθηναϊκό και άλλα τρία παιχνίδια με τον ΠΑΟΚ που τα τελευταία χρόνια είναι δυνατός. Μπορεί ο Βλάνταν Μιλόγεβιτς να είναι ο «εκλεκτός» να υπάρχει μία προδιάθεση συμφωνίας για του χρόνου, όμως μέχρι του… χρόνου υπάρχει μία σεζόν. Είναι αδιανόητο λοιπόν να ρίξεις λευκή πετσέτα από τον Νοέμβριο. Διότι τη δεδομένη στιγμή η ΑΕΚ αυτό κάνει.

Ακούς τις απαντήσεις που σου δίνουν όλοι όσοι εργάζονται στο ποδοσφαιρικό τμήμα και δεν ξέρεις πότε να πάρεις φόρα και να χτυπήσεις το κεφάλι σου στον τοίχο. Λέει ο Κωστένογλου πως μπήκε η ΑΕΚ με φόβο στο παιχνίδι με τον Άρη. Δηλαδή αν έπαιζε με τη… Μπάγερν πως θα έμπαινε; Μπαίνεις με φόβο κόντρα σε μία ομάδα που δεν έχει να δείξει κάποια επιτυχία τα τελευταία χρόνια, στο γήπεδό σου, με τον κόσμο στο πλευρό σου. Δηλαδή στο εκτός έδρας ματς τι θα κάνεις;

Είναι δυνατόν να λέει ο προπονητής ότι η ομάδα έχει πρόβλημα αυτοπεποίθησης; Και εσύ ως προπονητής τι κάνεις για να το διορθώσεις; Σου γίνετε η ερώτηση για το πως θα φύγει ο φόβος και απαντάς με τα… θετικά αποτελέσματα. Μα πως θα έρθουν τα αποτελέσματα αν φοβάσαι. Αν δέχεσαι συνέχεια γκολ και μετά καταρρέουν τα πάντα;

Τι είδαν και ανέλυσαν από τον τρόπο παιχνιδιού του Άρη και πως προετοιμάστηκαν για το συγκεκριμένο παιχνίδι, ένας… Θεός ξέρει! Ένα ολόκληρο ημίχρονο η ΑΕΚ ήταν έρμαιο του Άρη και από θαύμα δεν ήταν 0-1 ή 0-2 το σκορ. Αν ο Καρντόσο έφυγε με δύο ήττες η ΑΕΚ του Κωστένογλου που έχει δύο νίκες στα εφτά τελευταία ματς, που θα πάει;

Είπε επίσης ο τεχνικός της ΑΕΚ ότι του έλειψε ο Μάρκο Λιβάια. Συγγνώμη, αλλά ποιος τον έβαλε να απουσιάσει από το εντός έδρας ματς με τον Άρη και όχι με τον… Ατρόμητο στο ΟΑΚΑ; Εκείνος δεν το αποφάσισε;

Τουλάχιστον… παίξε!

Ναι υπάρχουν δικαιολογίες για τις απουσίες. Για τον Τσιγκρίνσκι, για τον Κρστίτσιτς, για τον Γαλανόπουλο που ήταν τελευταίας στιγμής, ακόμα και για τον… Σαμπανάτζοβιτς. Όμως η εικόνα που έβγαλε η ομάδα είναι ΑΔΙΚΑΙΟΛΟΓΗΤΗ! Παίξε, προσπάθησε και… χάσε! Μη φέρεις καν ισοπαλία. Αλλά παίξε!

Ακούς στη συνέχεια ή… διαβάζεις τις δηλώσεις του Σιμάο και του Ντέλετιτς. «Έκανα κάποια λάθη όπως όλη η ομάδα», είπε ο Πορτογάλος που πρόσθεσε ότι «Δεν κάναμε καλό ματς». Ο παίκτης που ήταν εκτός τόπου και χρόνου, δεν έχει αίσθηση ποια φανέλα φοράει και μίλησε για… ενότητα.

Όσο για τον Σέρβο που χθες δεν έκανε ξανά απολύτως τίποτα, υποστήριξε ότι είναι απογοητευμένος από το αποτέλεσμα. Υποστήριξε επίσης ότι πρέπει να δουλέψουν όλοι στην προπόνηση για να έρθουν καλύτερα αποτελέσματα.

Συγγνώμη κύριοι αλλά όλα αυτά είναι ΜΠΟΥΡΔΕΣ!

Αφού ξέρετε ότι δεν είστε καλά γιατί 15 μέρες μετά την ήττα με κατάρρευση από τον Παναθηναϊκό δεν δουλέψατε για να διορθώσετε την κακή σας εικόνα; Γιατί δεν είχατε πάθος την ώρα του ματς και σε κανένα σημείο της αναμέτρησης κανένας παίκτης δεν βγήκε πρώτος στη μπάλα; Γιατί… γιατί… γιατί… Αναρίθμητα γιατί. Η απάντηση είναι ΜΙΑ! Γιατί είστε ΒΟΛΕΜΕΝΟΙ! Βολεμένοι σε μία κατάσταση όπου ποτέ δεν φταίτε για τίποτα.

Η πρώτη κίνηση που επιβάλλεται να γίνει είναι η πρόσληψη προπονητή. Η δεύτερη είναι τον Ιανουάριο να γίνουν εκκαθαρίσεις.

Αυτό το πράγμα που παρουσιάζεται στον αγωνιστικό χώρο ΔΕΝ ΕΙΝΑΙ ΑΕΚ! Και πρέπει να αλλάξει. Από σήμερα κιόλας!